苏轼
答王巩
汴泗遶吾城，城坚如削铁。
中有李临淮，号令肝胆裂。
古来彭城守，未省怕恶客。
恶客云是谁？祥符相公孙。
是家豪逸生有种，千金一掷颇黎盆。
连车载酒来，不饮外酒嫌其村。
子有千瓶酒，我有万株菊。
任子满头插，团团见花不见目。
醉中插花归，花重压折轴。
问客何所须？客言：我爱山，
青山自绕郭，不要买山铁。
此外有黄楼，楼下一河水，
美哉洋洋乎，可以疗饥并洗耳。
彭城之游乐复乐，客恶何如主人恶。